b'\n_START_ARTICLE_\nWillem Claesz. Heda\n_START_PARAGRAPH_\nVilemas Klasas Heda (ol. Willem Claesz. Heda, 1594 m. gruod\xc5\xbeio 14 d., Harlemas, Nyderlandai \xe2\x80\x93 1680 m. rugp\xc5\xab\xc4\x8dio 24 d., ten pat) \xe2\x80\x93 XVII a. Nyderland\xc5\xb3 tapytojas, daugiausia k\xc5\xabr\xc4\x97 natiurmortus.\n_START_SECTION_\nBiografija\n_START_PARAGRAPH_\nVilemas Klasas (Claeszoon) Heda gim\xc4\x97 1594 m. Harleme gruod\xc5\xbeio 14 d. Labai ma\xc5\xbeai \xc5\xbeinoma apie jo gyvenim\xc4\x85, tikriausiai jis niekuomet nei\xc5\xa1vyko i\xc5\xa1 gimtojo Harlemo. 1616 m. jis prad\xc4\x97jo tarnauti vietos \xc5\xa0v. Jurgio vardo civilin\xc4\x97je sargyboje. 1619 m. bir\xc5\xbeelio 9 d. Heda ved\xc4\x97 Cornelia Jacobsdr. 1631 m. jo vardas pasirod\xc4\x97 vietos tapytoj\xc5\xb3 \xc5\xa0v. Luko vardo tapytoj\xc5\xb3 gildijos s\xc4\x85ra\xc5\xa1uose. 1642 m. datuotame dokumente dailininkas savo s\xc5\xabn\xc5\xb3 Gerret Willemsz Heda pa\xc5\xbeym\xc4\x97jo esant savo mokiniu. 1642-45 m. laikotarpiu u\xc5\xbe\xc4\x97m\xc4\x97 kapralo pareigyb\xc4\x99 sargyboje. Dailininkas mir\xc4\x97 1680 m. rugp\xc5\xab\xc4\x8dio 24 d. Harleme._NEWLINE_Heda savo natiurmortuose vaizdavo brangiais stiklo, metalo indais ir rinktiniais valgiais padengtus pusry\xc4\x8di\xc5\xb3 stalus. Heda rod\xc4\x97 savo technikos meistri\xc5\xa1kum\xc4\x85 vaizduodamas \xc5\xa1viesos atspind\xc5\xbeius ant stal\xc5\xb3 objekt\xc5\xb3. Buvo \xc4\xaftakotas Harlemo tapytojo Floris van Schooten. Jo k\xc5\xabrybai b\xc5\xabdingas monochrominis tamsus, da\xc5\xbeniausiai pilk\xc5\xa1vai \xc5\xbealsv\xc5\xb3 arba rusv\xc5\xb3 atspalvi\xc5\xb3 koloritas, detalus daikt\xc5\xb3 med\xc5\xbeiagos, fakt\xc5\xabros, apimties perteikimas. Heda, kartu su Pieter Claesz (1596 ar 1597 - 1660), buvo pagrindiniai Harlemo XVII a. natiurmort\xc5\xb3 tapytojai. Jo pasek\xc4\x97jais buvo Maerten Boelema, Arnold van Beresteyn ir Hendrick Heersschoop. Heda padar\xc4\x97 \xc4\xaftakos sekan\xc4\x8di\xc5\xb3 am\xc5\xbei\xc5\xb3 tapytojams, tarp j\xc5\xb3 Jan Jansz den Uyl.'